Document ID: 32012R0556

REGOLAMENT TAL-KUMMISSJONI (UE) Nru 556/2012
tas-26 ta' Ġunju 2012
li jemenda l-Anness III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwi għal spinosad fil-lampun jew fuqhom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 18(4) tiegħu,
Billi:
(1)
Għas-sustanza spinosad, il-livelli massimi tar-residwi (LMR) ġew stabbiliti fil-Parti A tal-Anness III tar-Regolament (KE) Nru 396/2005.
(2)
Skont l-Artikolu 53 tar-Regolament (KE) Nru 1107/2009 tal-Parlament Ewropew u tal-Kunsill tal-21 ta’ Ottubru 2009 dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (2), fil-11 ta’ Mejju 2012 Franza nnotifikat lill-Kummissjoni dwar l-awtorizzazzjoni temporanja tal-prodotti għall-protezzjoni tal-pjanti li fihom is-sustanza attiva spinosad, minħabba tifqigħa mhux mistennija ta’ Drosophila suzukii, periklu li ma setax jitbassar u li ma setax jiġi kkontrollat b’xi mod raġonevoli ieħor. Konsegwentement, Franza nnotifikat ukoll lill-Istati Membri l-oħra, lill-Kummissjoni u lill-Awtorità Ewropea dwar is-Sigurtà fl-Ikel, minn hawn 'il quddiem "l-Awtorità", skont l-Artikolu 18(4) tar-Regolament (KE) Nru 396/2005 li hija awtorizzat it-tqegħid fis-suq fit-territorju tagħha ta’ lampun li għandu residwi tal-pestiċidi ogħla mil-LMR relevanti. Bħalissa, dak il-LMR huwa stabbilit għal 0,3.
(3)
Franza ressqet valutazzjoni xierqa tar-riskji għall-konsumatur lill-Kummissjoni u pproponiet LMR temporanju fuq dik il-bażi.
(4)
L-Awtorità vvalutat id-dejta pprovduta u ħarġet dikjarazzjoni (3) dwar is-sikurezza tal-LMR temporanji proposti.
(5)
L-Awtorità kkonkludiet li l-użu tal-ispinosad fuq il-lampun, kif awtorizzat fi Franza, x'aktarx ma jirriżultax f’espożizzjoni għall-konsumatur ogħla mill-valur ta’ referenza tossikoloġiku u, għalhekk, dan mhuwiex mistenni li jkun ta’ tħassib għas-saħħa pubblika.
(6)
Fuq il-bażi tad-dikjarazzjoni tal-Awtorità u b’kunsiderazzjoni tal-fatturi rilevanti għas-suġġett ikkonċernat, il-modifika xierqa lil-LMR tissodisfa r-rekwiżiti tal-Artikolu 18(4) tar-Regolament (KE) Nru 396/2005.
(7)
Ir-Regolament (KE) Nru 396/2005 għandu għalhekk jiġi emendat skont dan.
(8)
Minħabba li l-użi ta’ emerġenza tal-prodotti għall-protezzjoni tal-pjanti li fihom l-ispinosad huma diġà awtorizzati minn Franza u l-ħtieġa urġenti li tirriżulta għall-garanzija ta’ livell għoli ta’ protezzjoni għall-konsumatur, jixraq li jsiru provvedimenti għal-LMR billi tiġi applikata l-proċedura msemmija fl-Artikolu 45(5) tar-Regolament (KE) Nru 396/2005.
(9)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Anness III tar-Regolament (KE) Nru 396/2005 huwa emendat skont l-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-26 ta’ Ġunju 2012.

Labels: 0
3
17
6